Оскар Уайлд
Избиването на християните в България

Превод от английски: Александър Шурбанов, 1995

chitanka.info

Избиването на християните в България[0]

Исусе, жив ли си, или в земята

почиват още костите ти бели?

И твойто възкресение не бе ли

сън само, сън на грешницата свята?

Тук стонове изпълват тъмнината

и твоите свещеници загиват.

Не чуваш ли как вопли се извиват

над труповете хладни на децата?

О, Сине Божи, слез сред тази злоба!

Връз твоя кръст в нощта беззвездно-черна

е плъзнал полумесецът проклет.

И ако си възкръснал ти от гроба,

Човешки Сине, слез тук с мощ безмерна,

преди да те измести Мохамед!

[0] Уайлд написва този сонет през 1876 г., едва двайсетгодишен, под силното впечатление от съобщенията за зверското потушаване на Априлското въстание в България. Веднага го изпраща на защитника на българската кауза Уилям Гладстон. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.